《送师鲁倅庐城》
明代·陶安

金斗城坚淝水流，淮西重地控衿喉。屏星勤驾常侵晓，鬓雪新添独耐秋。

桥板照波飞骑远，弩台过雨老僧游。但令民物沾恩泽，田里熙然共解忧。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。